Document ID: 32008R0753

KOMMISSIONENS FORORDNING (EF) Nr. 753/2008
af 31. juli 2008
om ændring af forordning (EF) nr. 1299/2007 om anerkendelse af producentsammenslutningerne i humlesektoren
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 127 sammenholdt med artikel 4, og
ud fra følgende betragtninger:
(1)
Rådets forordning (EF) nr. 1952/2005 af 23. november 2005 om den fælles markedsordning for humle (2) ophæves fra den 1. juli 2008, jf. artikel 201, stk. 1, litra c), i forordning (EF) nr. 1234/2007 (fusionsmarkedsordningen).
(2)
Nogle af de bestemmelser om producentsammenslutninger, der er fastsat i forordning (EF) nr. 1952/2005, indgår ikke i fusionsmarkedsordningen. For at humlesektoren fortsat kan fungere effektivt, bør disse bestemmelser indarbejdes i Kommissionens forordning (EF) nr. 1299/2007 af 6. november 2007 om anerkendelse af producentsammenslutningerne i humlesektoren (3).
(3)
I artikel 122 i fusionsmarkedsordningen er der fastsat generelle principper for medlemsstaternes anerkendelse af producentorganisationer. Disse principper bør også gælde for humlesektoren. Af konsekvenshensyn bør udtrykket »producentsammenslutninger« dog fortsat anvendes for humlesektoren.
(4)
For at undgå enhver forskelsbehandling af producenterne og sikre foranstaltningernes ensartethed og effektivitet bør de betingelser, som producentsammenslutningerne skal opfylde for at blive anerkendt af medlemsstaterne, fastlægges for hele EF. For at opnå en effektiv koncentration af udbuddet er det navnlig nødvendigt, at producentsammenslutningerne har en størrelse, der gør dem økonomisk levedygtige, og at de udbyder de tilsluttede producenters samlede produktion direkte eller lader denne udbyde af producenterne efter fælles regler.
(5)
Forordning (EF) nr. 1299/2007 bør ændres i overensstemmelse hermed.
(6)
Foranstaltningerne i denne forordning er i overensstemmelse med udtalelse fra Forvaltningskomitéen for Den Fælles Markedsordning for Landbrugsprodukter -
UDSTEDT FØLGENDE FORORDNING:
Artikel 1
I forordning (EF) nr. 1299/2007 foretages følgende ændringer:
1)
Artikel 1 affattes således:
»Artikel 1
1. Ansvaret for anerkendelse af producentorganisationer, jf. artikel 122 i Rådets forordning (EF) nr. 1234/2007 (4), i det følgende benævnt »producentsammenslutninger« påhviler den medlemsstat, på hvis område producentsammenslutningen har sit vedtægtsmæssige hjemsted.
2. Medlemsstaterne skal efter anmodning anerkende de producentsammenslutninger, der opfylder nedenstående almindelige betingelser:
a)
De skal have status som juridisk person eller have tilstrækkelig retsevne til at have rettigheder og forpligtelser efter den nationale lovgivning.
b)
De skal anvende de fælles regler for produktion og markedsføring i første afsætningsled, som er defineret i andet afsnit.
c)
Deres vedtægter skal forpligte deres medlemmer til:
i)
at overholde de fælles produktionsregler og beslutningerne om, hvilke sorter der kan produceres
ii)
at sælge deres samlede produktion gennem sammenslutningen.
d)
De skal godtgøre, at de er økonomisk levedygtige.
e)
De skal i hele deres virksomhed afstå fra enhver forskelsbehandling af Fællesskabets producenter eller producentsammenslutninger, der især beror på nationalitet eller etableringssted.
f)
De skal uden forskelsbehandling sikre enhver producent, der forpligter sig til at overholde vedtægterne, ret til at blive medlem af sammenslutningen.
g)
Deres vedtægter skal indeholde bestemmelser, der sikrer, at de medlemmer af en sammenslutning, der ønsker at opgive deres medlemskab, kan gøre det, efter at de har været medlemmer i mindst tre år, og såfremt de senest et år forud for deres udtræden har underrettet sammenslutningen herom, jf. dog nationale love eller andre retsforskrifter, der har til formål i bestemte tilfælde at beskytte en producentsammenslutning eller dens kreditorer mod eventuelle finansielle følger af et medlems udtræden eller at forhindre et medlem i at udtræde i løbet af regnskabsåret.
h)
De skal ifølge deres vedtægter have forpligtelse til at føre særskilt bogholderi for den virksomhed, der danner grundlag for anerkendelsen.
i)
De må ikke indtage en dominerende stilling i Fællesskabet.
Ved første afsætningsled forstås producentens eget salg af humlen eller, hvis der er tale om en producentsammenslutning, medlemmernes salg af humle til engrosvirksomheder eller til forarbejdningsindustrien.
3. Forpligtelsen i stk. 2, litra c), gælder ikke for produkter, som producenterne har indgået købekontrakter for, inden de tiltrådte producentsammenslutningen, såfremt den pågældende sammenslutning er blevet underrettet herom og har godkendt dem.
4. Uanset stk. 2, litra c), nr. ii), kan de tilsluttede producenter, hvis producentsammenslutningen tillader det, på de betingelser, sammenslutningen har fastlagt:
a)
erstatte forpligtelsen til at sælge hele produktionen gennem producentsammenslutningen som fastsat i stk. 2, litra c), nr. ii), med forpligtelsen til at afsætte i henhold til de fælles regler, der er fastlagt i sammenslutningens vedtægter, og som sikrer, at sammenslutningen har ret til at få salgspriserne oplyst, da den skal godkende disse, idet manglende godkendelse forpligter sammenslutningen til at overtage humlen til en højere pris
b)
gennem en anden af deres egen sammenslutning valgt producentsammenslutning sælge produkter, som på grund af deres karakteristika ikke automatisk indgår i deres egen sammenslutnings handelsaktiviteter.
5. De fælles regler, der er omhandlet i stk. 2, litra b), og litra c), nr. i), skal fastlægges skriftligt. Reglerne skal mindst omfatte følgende elementer:
a)
for produktionens vedkommende:
i)
bestemmelser om anvendelse af en eller flere bestemte sorter ved fornyelse af beplantningerne eller anlæg af nyplantninger
ii)
bestemmelser om overholdelse af en vis dyrkningspraksis og af plantebeskyttelsesforanstaltninger
iii)
bestemmelser om plukning, tørring og i påkommende tilfælde behandling med henblik på salg
b)
i forbindelse med afsætningen navnlig med hensyn til koncentrationen af og betingelserne for udbud:
i)
generelle bestemmelser for salg gennem sammenslutningen
ii)
bestemmelser vedrørende de mængder, som producenterne kan sælge selv, samt regler for dette salg.
2)
Artikel 2, stk. 2, affattes således:
»2. Efter proceduren i artikel 195, stk. 2, i forordning (EF) nr. 1234/2007 kan en medlemsstat efter begæring få tilladelse til at anerkende en sammenslutning, hvis registrerede arealer omfatter under 60 ha, hvis disse arealer ligger i et anerkendt produktionsområde, der dækker under 100 ha.«
Artikel 2
Denne forordning træder i kraft dagen efter offentliggørelsen i Den Europæiske Unions Tidende.
Den anvendes fra den 1. juli 2008.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 31. juli 2008.

Labels: 18
17
6